
REGULAMENT

de organizare și  funcționare a Comisiei de negociere cu terții a Municipiului Timișoara
Scopul

Art. 1. Obiectul prezentului regulament îl constituie reglementarea cadrului general privind funcționarea Comisiei de negociere cu terții a Municipiului Timișoara. Aceasta se organizează la nivelul Municipiului Timișoara în scopul asigurării și negocierii închirierii, dobândirii prin cumpărare, schimbului imobilelor ce prezintă importanță economică sau socială pentru Municipiul Timișoara
Componența și atribuțiile Comisiei de negociere cu terții 

Art. 2. Comisia de negociere cu terții este aprobată prin Hotărâre de Consiliu Local a Municipiului Timișoara și este constituită din specialiști tehnici, economici, juridici etc. care fac parte din cadrul aparatului de specialitate al Primarului și din rândul membrilor Consiliului Local. 

Art. 3. Comisia se întrunește în mod obligatoriu ca urmare a emiterii unei Hotărâri a Consiliului Local de împuternicire a Comisiei de negociere cu tertii. Aceasta acționează doar ca urmare a mandatului expres acordat de Consiliul Local și îndeplinește atribuții care decurg din necesitățile privind dezvoltarea economico-socială, gestionarea serviciilor de interes local (educație, sănătate, servicii sociale, etc) a Municipiului Timișoara.

Art. 4. Alături de hotărârea de consiliu local menționată, este necesară prezentarea unei Note de fundamentare/referat de specialitate întocmit de Compartimentele de specialitate din cadrul Primăriei Municipiului Timișoara, care trebuie să se axeze pe analiza unor elemente relevante care să justifice achiziționarea/ închirierea/ schimbul/ încheierea actelor juridice cu privire la imobilele care prezintă interes pentru Municipiul Timișoara, în care se includ cel puțin următoarele:

· Informații privind aspectele generale care determină necesitatea și oportunitatea achiziționării/schimbului/închirierii obiectivului și documentele la care se face referire;

· Raport de evaluare întocmit de expert ANEVAR;

· Inițierea procedurii o au serviciile/aparatul de specialitate al Primarului Municipiului Timișoara/direcțiile/instituțiile/ din subordinea Consiliului Local Timișoara, prin emiterea unui Raport de fundamentare a necesității realizării operațiunilor;

· Se vor specifica: suprafețele construcției și terenului, dotările necesare, amplasarea într-o anumită zonă, destinația ce o va avea cladirea sau terenul, numărul de locuri de parcare necesare, proiectele ce urmează a se demara, orice alte date tehnice și elemente care să justifice necesitatea și oportunitatea închirierii/cumpărării/schimbului, etc.

Art. 5. Comisia este alcătuită din 9 membri, respectiv:

- 1 președinte

- 1 reprezentant al Direcției Clădiri Terenuri și Dotări Diverse

- 1 reprezentant al Serviciului Juridic

- 1 reprezentant al Direcției Economice

- 1 reprezentant al Direcției Generale de Urbanism și Dezvoltare Urbană

- 1 reprezentant al Direcției Secretariat General

- 3 reprezentați din rândul membrilor Consiliului Local

- 1 secretar fără drept de vot

În cadrul comisiei participă terții cu care se negociază operațiunile juridice/contractele care fac obiectul întrunirii comisiei.

Art. 6 . Comisia de negociere cu terții are următoarele atribuții și responsabilități:

- negocierea prețului, duratei și a clauzelor contractelor de închiriere care se încheie cu terții pentru buna desfășurare a activității instituției;

- negocierea prețului achitat ca despăgubire în cazul demolării garajelor construite pe teren aparținând Municipiului Timișoara;

- negocierea clauzelor în cazul unor schimburi de imobile (clădiri/terenuri) între Municipiulu Timișoara și terți;

- negocierea prețului de achiziție a unor imobile (clădiri/terenuri) care prezintă interes pentru Primăria Municipiului Timișoara.

Asumarea punctelor de vedere și a votului de către membrii din cadrul comisiei se rezumă doar la competențele pe care le dețin în funcție de specialitatea studiilor și de specificul de activitate având ca premisă/temei atribuțiile funcționarilor din cadrul compartimentelor de specialitate prevăzute în Regulamentul de Organizare și Funcționare al instituției, cât și cele prevăzute în Fișa Postului.

Art. 7. Prezența membrilor comisiei la ședințele Comisiei de negociere cu terții este obligatorie.

Întrunirea  Comisiei și modalitatea de lucru

Art. 8. Secretarul Comisiei de negociere cu terții, la solicitarea Președintelui Comisiei, va convoca întrunirea comisiei prin anunțarea membrilor cât și a terților cu care se negociază, urmare a aprobării hotărârii de consiliu local de mandatare a comisiei de negociere.

Art. 9. Deciziile comisiei se adoptă cu votul a cel puțin două treimi din numărul membrilor săi. În cazul în care, indiferent de motive, nu se poate ajunge la adoptarea votului, în special datorită unor eventuale divergenței de păreri între membrii comisiei, atunci președintele comisiei va solicita reanalizarea puntelor de divergență, iar în situația imposibilității ajungerii la un acord, decizia finală se adoptă cu votul majorității simple a membrilor săi. Membrii comisiei care nu sunt de acord cu decizia astfel adoptată au obligația de a-și prezenta punctul de vedere în scris, elaborând în acest sens o notă individială care se atașează la procesul-verbal al ședinței. Cvorumul este asigurat prin prezenta a 5 membri, fiind necesar votul a 2/3 dintre aceștia în vederea adoptării hotărârilor. 
Art. 10. În activitatea Comisiei de negociere cu terții se întocmește un proces-verbal al ședinței de către secretarul comisiei. Procesul-verbal se întocmește la încheierea negocierii și este semnat de către toți membrii prezenți. Procesul verbal final va conține o propunere care ulterior va fi supusă dezbaterii și aprobării Consiliului Local al Municipiului Timișoara.

Drepturile și obligațiile membrilor comisiei de negociere cu terții

Art. 11. Drepturi :
- dreptul de a formula propuneri, amandamente, întâmpinări;

- dreptul de vot;

- dreptul de a li se consemna punctul de vedere

Art. 12. Obligații:

- să participe la toate ședințele și lucrările Comisiei de negociere cu terții;

- să-și prezinte punctul de vedere argumentat cu privire la susținerile din cadrul ședinței;

- să informeze în timp util secretariatul comisiei de neparticiparea la ședințele comisiei. Absența trebuie să aibă la bază motive temeinice și obiective.

Art. 13. Prezentul Regulament se completează cu prevederile actelor normative în vigoare care reglementează obiectul negocierii.

